《再用迹字韵成一首呈判府》
宋代·陈与义

风雨一叶过，黄花已陈迹。
人贫交旧疏，岁暮日月疾。
贪人积胡椒，智不到鬼录。
那知庾郎菜，地瘦饱金玉。
不如学服气，清座了晨夕。
尚余烟月债，驱使入吟笔。
晚逢葛先生，怜我出无仆。
借车得时诣，谬窥文字籙。
谈诗不知疲，或作夜半客。
挥毫写珠玉，治郡盖余力。
不羡江千万，不慕李八百。
愿传公句法，容我附风翼。
城东刘子政，著书方满屋。
昨示一篇诗，三日叹未足。
仍闻供笔砚，家有樊通德。
但恐裴公门，从此近舍湜。

作者简介：陈与义(1090-1138)，字去非，号简斋，汉族，其先祖居京兆，自曾祖陈希亮迁居洛阳，故为宋代河南洛阳人（现在属河南）。他生于宋哲宗元祐五年(1090年)，卒于南宋宋高宗绍兴八年(1138年)。北宋末，南宋初年的杰出诗人，同时也工于填词。其词存于今者虽仅十余首，却别具风格，尤近于苏东坡，语意超绝，笔力横空，疏朗明快，自然浑成，著有《简斋集》。